**Emmaus donirao kućanske aparate i ogrjev socijalno ugroženim osobama u Mostaru**

Međunarodni forum solidarnosti Emmaus krajem sedmice realizirao je niz humanitarnih akcija socijalnog karaktera na području Mostara. U saradnji sa sličnim ustanovama i institucijama ovaj vid podrške socijalno ugroženim kategorijama, prema riječima Elmedina Škrebe je jedan od vidova njihovog kontinuiranog djelovanja u zimskom periodu na području cijele Bosne i Hercegovine.

„Najčešće doniramo ogrjev osobama koje su u potrebi. Pored toga doniramo im i prehrambeno-higijenske artikle i namirnice“, pojašnjava Škrebo. Tokom posjete Mostaru socijalno ugroženim osobama donirali su i kućanske aparate (veš mašine, frižidere i dr.)

Selekciju osoba kojima je pomoć uručena izvršili su preko svog Ureda u Mostaru, u koordinaciji sa Medžlisom Islamske zajednice i drugim humanitarnim aktivistima u gradu.

„Nastojimo odgovoriti svim tim zahtjevima koliko smo u mogućnosti. Vrijednost realizirane humanitarne akcije procjenjuje se na iznos od oko 10 000 KM. Sredstva su osigurana od strane džematlija Gazi Alijina mesdžida i džemata Sent Galen iz Švicarske.

Emina Delić iz sela Kosorice s velikim olakšanjem prihvatila je ponuđenu pomoć jer već devet godina živi sama. „ Bez ikakvog sam primanja. Živim od onoga što mi dobri ljudi pomognu“, kratko je prokomentirala Emina. Neizmjernu zahvalnost dobrim ljudima izrazio je i Ramiz Bečić koji živi s bratom i bez ikakvih su novčanih primanja. Ništa manje nije bila oduševljena ni Samija iz Malog Polja u Blagaju.

Omer Avdić rukovodilac Emmausovog Ureda u Mostaru u njihovo ime i u ime Emmausa izrazio je punu zahvalnost džematlijama Sent Galena, izrazivši nadu da će se ovakve i slične akcije nastaviti i u budućnosti.